જોકે આ પોસ્ટર ગત આઠ એપ્રિલે નવાઝ શરીફના પક્ષ પીએમએલ (નવાઝ)ના સમથર્કોના નામે વાઇરલ થયું હોવાનું જણાય છે. કેમ કે તેની નીચે એવું લખવામાં આવ્યું હતું કે, ‘વી લવ નવાઝ શરીફ એન્ડ શાહબાઝ શરીફ.’ આ પોસ્ટર વિવાદનો વિષય બને એમાં નવાઈ નથી. ફેસબુક ટ્વિટર પરથી સરકીને આ વિવાદ હવે ત્યાંની એસેમ્બલીમાં શોર મચાવી રહ્યો છે. લઘુમતી હિન્દુ નેતાઓ પણ આ પોસ્ટરનો ઉગ્ર વિરોધ કરી રહ્યા છે. ઇમરાનના પક્ષ પીટીઆઈ એવો આક્ષેપ કરે છે કે આ શરારત, આ ચાલાકી પીએમએલ (નવાઝ) દ્વારા કરવામાં આવી છે જેથી પાકિસ્તાનના હિન્દુઓમાં ઇમરાન સામે નફરતનો માહોલ તૈયાર થાય. પાકિસ્તાનની સંસદ ગણાતી નેશનલ એસેમ્બલીના સ્પીકર સરદાર અયાઝ સાદિકે ગૃહ મંત્રાલયને કહ્યું છે કે, ઈશ-નિંદાપૂર્ણ સામગ્રી પોસ્ટ કરનાર વ્યક્તિ અથવા સમૂહ સામે નક્કર પગલાં લેવામાં આવે. હિન્દુ સમુદાયના નેતાઓએ તેમની ધાર્મિક લાગણીને દુભાવનારી, નફરત અને ઘૃણાથી ભરપૂર વાતોને સતત ઓનલાઇન પોસ્ટ કરવા સામે દેખાવો યોજ્યા હતા. પાકિસ્તાનના દૈનિક અખબાર ‘ડોનલ્લના જણાવવા પ્રમાણે હિન્દુ પ્રતિનિધિઓએ ઇસ્લામાબાદમાં દેખાવો કર્યા હતા. એ પછી સ્પીકરે આવું કરનારાં તત્ત્વો સામે પગલાં લેવાનો આદેશ આપ્યો છે. અહેવાલ અનુસાર હિન્દુ સાંસદ રમેશલાલે આ મુદ્દો એસેમ્બલીમાં ઉઠાવ્યો હતો અને ઈશ-નિંદાનું ઉદાહરણ આપતાં કહ્યું હતું કે ભગવાન શંકર પર ઇમરાનનો ચહેરો લગાવાયો હતો. તેનાથી પાકિસ્તાનમાં રહેતા ચાલીસ લાખથી વધુ હિન્દુઓની ધાર્મિક લાગણીને આઘાત લાગ્યો છે.